Návrh na úhradu ročného príspevku Slovenskej republiky do Kooperačného fondu Stredoeurópskej iniciatívy

Myšlienka stredoeurópskej regionálnej spolupráce sa rozvinula koncom 80. rokov ako reakcia na historické zmeny v  strednej a východnej Európe so snahou o oživenie spolupráce krajín patriacich do spoločného geografického a kultúrno-historického kontextu strednej Európy. 

      	Od Iniciatívy "4" cez Pentagonálu, Hexagonálu predstavuje v súčasnosti Stredoeurópska iniciatíva (SEI) spoluprácu 17 stredo- a juhovýchodných štátov Európy (Albánsko, Rakúsko, Bielorusko, Bosna a Hercegovina, Bulharsko, Chorvátsko, Česká republika, Maďarsko, Taliansko, Macedónsko, Moldavsko, Poľsko, Rumunsko, Slovensko, Slovinsko, Ukrajina, Srbsko a Čierna Hora). 
      	V novembri 1989 vznikla v Budapešti Iniciatíva "4" (Rakúsko, Taliansko, Socialistická Federatívna Republika Juhoslávia, Maďarsko). V máji 1990 sa vo Viedni pripojila ČSFR a vznikla tzv. Pentagonála. Pripojením sa Poľska v júni 1991 vznikla tzv. Hexagonála. V júli 1992 sa na summite premiérov vo Viedni pripojili k zoskupeniu Slovinsko, Chorvátsko a Bosna a Hercegovina. Došlo k premenovaniu zoskupenia na Stredoeurópsku iniciatívu - SEI. 
      	V marci 1993 boli v Budapešti do zoskupenia formálne prijaté oba nástupnícke štáty ČSFR -Slovenská republika a Česká republika. V júli 1993 v Budapešti bola prijatá FYROM - bývalá juhoslovanská republika Macedónsko. 
    	 Na základe odporučenia predsedov vlád  na summite SEI vo Varšave v roku 1995 bolo  v máji 1996 prijatých 5 štátov: Ukrajina, Bielorusko, Rumunsko, Bulharsko a Albánsko.                           V novembri 1996 na summite v Grazi bolo prijaté Moldavsko a v novembri 2000 na summite v Budapešti bola prijatá vtedy JZR ako v poradí 17. štát zoskupenia SEI.

	      Hlavnými cieľmi SEI je posilnenie stability v regióne a rozšírenie hospodárskej spolupráce medzi krajinami zoskupenia. SEI kladie za svoju prvoradú úlohu pomáhať tým svojim členským štátom, ktoré sa uchádzajú o členstvo v únii, pokračovať v ich vnútornej ekonomickej transformácii a odstraňovať prekážky, ktoré bránia alebo spomaľujú ich hospodársku integráciu do EÚ, a tak uľahčiť dosiahnutie cieľov stanovených v záveroch zo schôdzky v Kodani v roku 1993, zaoberajúcej sa nečlenskými štátmi EÚ. 

      	Aktivity SEI sa opierajú o 16 stálych pracovných skupín. SR spolupredsedá s Talianskom pracovnej skupine pre boj s organizovaným zločinom a so Srbskom a Čiernou Horou pracovnej skupine pre kultúru a vzdelanie, v ktorej rámci vedie Task Force pre kultúru. Na finančné pokrytie aktivít pracovných skupín SEI sú k dispozícii Kooperačný fond SEI  a Trust fond SEI v EBOR.

Rozhodnutie vytvoriť Kooperačný fond SEI s cieľom napomôcť realizáciu programov a projektov organizovaných a podporovaných SEI, bolo prijaté na stretnutí ministrov zahraničných vecí členských krajín SEI v júni 2001 v Miláne. Na základe návrhu Výboru národných koordinátorov bol schválený na rok 2002 rozpočet fondu vo výške 300.000 EUR s tým, že ročné príspevky členských krajín SEI pokrývajú celkový objem rozpočtu Kooperačného fondu.

V súlade s uvedenými skutočnosťami jednou z povinností členskej krajiny SEI je                   od roku 2002 úhrada ročného príspevku do Kooperačného fondu. 

Percentuálna účasť jednotlivých krajín bola vypočítaná na základe medzinárodne uznávaných kritérií (HDP, HDP p. c., počet obyvateľov), berúc do úvahy ďalšie                        (i dobrovoľné) príspevky. Najvyšší príspevok vo výške 27% poskytuje Taliansko, najnižší vo výške 1% pripadá na Albánsko, BaH, Macedónsko a Moldavsko. Slovensko sa podieľa na fonde vo výške 5%, t. j. 15.000 EUR (rovnaká formula platila aj pre rok 2004).
Ročný príspevok SR v SEI je hradený z prostriedkov na úhradu členských príspevkov do medzinárodných organizácií rozpočtu kapitoly MZV SR.

Prostriedky na programy a projekty budú alokované na základe odporúčaní Výboru národných koordinátorov a v súlade s prioritami a Akčným plánom SEI.

 	Výška príspevkov na príslušný rok, resp. predpis na výpočet ročných príspevkov členských krajín SEI a rozpočet Kooperačného fondu na daný rok je predmetom schvaľovania každoročných jarných zasadnutí ministrov zahraničných vecí SEI. 

Na tohtoročnom stretnutí ministrov zahraničných vecí členských krajín SEI v Portoroži (Slovinsko) v dňoch 24. - 25. mája 2004 ministri odsúhlasili pre rok 2005 smernicu Kooperačného fondu SEI a predovšetkým predpis o ročných príspevkoch jednotlivých štátov podľa roku 2004 (podiel SR je vo výške 5% celkového rozpočtu,                     t. j. 15.000 EUR). Zároveň schválili ročný rozpočet, hradený z príspevkov členských štátov, pre rok 2005 vo výške 300 000 EUR. 
            Na základe dobrovoľného príspevku Talianska bude v roku 2005 rozpočet Fondu zvýšený o sumu 300 000 EUR.